Tänane varahommik tervitas mind Tallinna Lennujaamas. Äratuskell tirises 6,30, et varahommikuselt Helsingi lennult konn-maailmarändurist ema vastu võtta. "Olengi elusalt tagasi," kilkas ta telefoni elevil teismelise hääletoonil.    Päikeseliselt Uus-Meremaalt saabunud emps nägi täiesti europiidne välja.(Ah, seal ei olnud üldse NII palav!), 20h lende ei olnud talle jätnud vähimatki jälge (oh, tagasiteel ei loksutanud üldse). Kiita said interkontinentaalsed lennutajad  - Emirates ja miski Hongkongi lennufirma (Tead, süüa pakuti päris-taldrikutelt ja kohvitass oli ka suurem. Ja enne serveerimist ulatati menüü)    Fotokas laadis maha 608 imelist pilti, seljakotist ilmus kui nõiaväel välja kaheksa kilo kingitusi, millele lisandus kohvrist veelgi.    Muljeid ja kinke jagatakse ühel teisel päeval. Reisikaaslase irvhambast tütar kinkis saabujatele Tallinna turistikaardid :)